เอกสารแนบ 3

รายงานคณะอนุกรรมการบริหารความเสี่ยง

คณะอนุกรรมการบริหารความเสี่ยงได้รับการแต่งตั้งตามมติคณะกรรมการบริษัท
เพื่อทำหน้าที่ช่วยคณะกรรมการบริษัทในการสอดส่องดูแลกระบวนการบริหารความเสี่ยงโดยรวมให้อยู่ในระดับที่เหมาะสม
ประกอบด้วยผู้บริหารระดับสูงที่เกี่ยวข้องจำนวนไม่เกิน 5 ท่าน มีวาระการดำรงตำแหน่งไม่เกิน 2
ปี

ภารกิจของคณะอนุกรรมการบริหารความเสี่ยง

ปี พ.ศ. 2547

คณะอนุกรรมการฯได้ร่วมประชุมรวมทั้งสิ้น 5 ครั้ง
และได้สรุปผลและกำหนดหลักเกณฑ์และวิธีปฏิบัติในการบริหารความเสี่ยงตามระดับของโอกาสและความเสียหายที่จะเกิดขึ้น
ตามกรอบที่บริษัทฯได้ว่าจ้างบริษัทที่ปรึกษาธุรกิจ อาร์เธอร์ แอนเดอร์เซ่น จำกัด
ประเมินความเสี่ยงขององค์กร จำนวน 4 องค์ประกอบ (การเงิน การดำเนินงาน ธุรกิจ
และเหตุการณ์ภายนอก) รวมทั้งสิ้น 31 ปัจจัย
พร้อมทั้งจัดลำดับความสำคัญของแต่ละปัจจัยในการดำเนินการ

ในระยะเริ่มต้น
คณะอนุกรรมการฯได้นำปัจจัยดังกล่าวมากำหนดสาเหตุหรือที่มาของปัจจัยความเสี่ยงนั้นๆ
มาตรการในการจัดการความเสี่ยง และตัวชี้วัดของผลจากการจัดการความเสี่ยง

ปี พ.ศ. 2548

คณะอนุกรรมการฯได้ร่วมประชุมรวมทั้งสิ้น 19 ครั้ง
โดยการเข้าร่วมประชุมของคณะอนุกรรมการฯแต่ละท่านสรุปได้ดังนี้

+-----------------+-------------------+--------------------------------+
| รายชื่อ           |                   | การเข้าร่วมประชุม /               |
|                 |                   |                                |
|                 |                   | การประชุมทั้งหมด (ครั้ง)            |
+-----------------+-------------------+--------------------------------+
| นายปริญช์         | ผลนิวาศ            | 19/19                          |
+-----------------+-------------------+--------------------------------+
| นายมานิต         | อติวานิชยพงศ์        | 18/19                          |
+-----------------+-------------------+--------------------------------+
| นายอภิสิทธิ์        | ตั้งสาธิต            | 18/19                          |
+-----------------+-------------------+--------------------------------+
| นายภาณุวัฒน์       | เฉลิมพงศ์           | 19/19                          |
+-----------------+-------------------+--------------------------------+
| นายธนัช          | ศรีปาน             | 19/19                          |
+-----------------+-------------------+--------------------------------+

คณะอนุกรรมการฯได้ดำเนินการกำหนดหลักเกณฑ์และวิธีปฏิบัติในการบริหารปัจจัยความเสี่ยง
ตามความสำคัญของแต่ละปัจจัยที่ได้พิจารณาไว้แล้ว เสร็จสิ้นจำนวน 5 ปัจจัย
ผลจากการกำหนดหลักเกณฑ์และวิธีปฏิบัติตามปัจจัยความเสี่ยงดังกล่าว
ทำให้บริษัทมีฐานข้อมูลพร้อมทั้งหลักเกณฑ์และวิธีปฏิบัติในการควบคุมโอกาสการเกิดความเสี่ยงดังกล่าวได้เป็นอย่างดี
อย่างไรก็ตาม สิ่งที่คณะอนุกรรมการฯให้ความสำคัญอย่างยิ่งและได้กำหนดไว้ในแผนงาน คือ
การติดตามผลว่า
หลักเกณฑ์และวิธีปฏิบัติของการบริหารความเสี่ยงตามที่คณะอนุกรรมการฯกำหนดขึ้นนั้น
ได้มีการดำเนินการอย่างเคร่งครัดและต่อเนื่อง
ทั้งนี้เพื่อให้การบริหารความเสี่ยงของบริษัทฯบรรลุประสิทธิผลตามที่คณะอนุกรรมการฯได้รับมอบหมายไว้

[]

นายปริญช์ ผลนิวาศ

ประธานคณะอนุกรรมการบริหารความเสี่ยง

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัท เป็นผู้รับผิดชอบต่องบการเงินของบริษัท ศรีไทยซุปเปอร์แวร์ จำกัด (มหาชน)
และงบการเงินรวมของบริษัทและบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปี 2548
ของบริษัทฯที่เป็นจริงและสมเหตุสมผล ตามข้อกำหนดของกฎหมายที่เกี่ยวข้อง

คณะกรรมการบริษัท มีภาระหน้าที่และความรับผิดชอบในฐานะกรรมการของบริษัทจดทะเบียน
ในการกำกับดูแลให้รายงานทางการเงินของบริษัทฯมีข้อมูลทางบัญชีที่ถูกต้อง ครบถ้วนและโปร่งใส
รวมทั้งมีการเปิดเผยข้อมูลที่เป็นสาระสำคัญอย่างเพียงพอในหมายเหตุประกอบงบการเงิน
เพื่อเป็นประโยชน์แก่ผู้ใช้รายงานทางการเงินของบริษัทฯ
โดยเลือกใช้นโยบายการบัญชีที่เหมาะสมและถือปฏิบัติอย่างสม่ำเสมอ
ตลอดจนได้พิจารณาถึงความสมเหตุสมผล ความระมัดระวัง
และเหมาะสมตามมาตรฐานการบัญชีที่รับรองทั่วไป

คณะกรรมการบริษัท ได้จัดให้มีระบบบริหารความเสี่ยง
โดยการจัดตั้งคณะอนุกรรมการบริหารความเสี่ยง
เพื่อทำหน้าที่ดังกล่าวและให้รายงานผลการดำเนินงานต่อคณะกรรมการบริษัททุกไตรมาส
พร้อมกันนี้ได้แสดงความเห็นของคณะอนุกรรมการฯเกี่ยวกับเรื่องนี้ปรากฏในรายงานของคณะอนุกรรมการบริหารความเสี่ยง
ซึ่งแสดงไว้ในรายงานประจำปีแล้ว

เพื่อให้การกำกับดูแลรายงานทางการเงินเป็นไปอย่างมีประสิทธิภาพ
คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการอิสระที่ไม่ได้ดำรงตำแหน่งในคณะกรรมการบริหาร จำนวน 3 ท่าน
เป็นผู้ดูแลสอบทานเกี่ยวกับคุณภาพของรายงานทางการเงินและระบบการควบคุมภายใน
โดยมอบหมายให้ฝ่ายตรวจสอบภายในขึ้นตรงต่อคณะกรรมการตรวจสอบ
เพื่อความเป็นอิสระในการปฏิบัติงาน
ทั้งนี้ความเห็นของคณะกรรมการตรวจสอบเกี่ยวกับเรื่องดังกล่าวได้ปรากฏในรายงานของคณะกรรมการตรวจสอบ
ซึ่งแสดงไว้ในรายงานประจำปีแล้ว

[] คณะกรรมการบริษัท มีความเห็นว่า
งบการเงินเฉพาะบริษัทและงบการเงินรวมของบริษัทและบริษัทย่อยประจำปี พ.ศ. 2548 ของบริษัท
ศรีไทยซุปเปอร์แวร์ จำกัด (มหาชน) ที่คณะกรรมการตรวจสอบได้สอบทานร่วมกับฝ่ายบริหาร
และผู้สอบบัญชีรับอนุญาตของบริษัทฯ คือ บริษัท ไพร้ซวอเตอร์เฮาส์คูเปอร์ส เอบีเอเอส จำกัด
ได้ทำการตรวจสอบงบการเงิน ซึ่งคณะกรรมการบริษัทได้สนับสนุนข้อมูลและเอกสารต่างๆ นั้น
สามารถให้ความเชื่อมั่นอย่างมีเหตุผลได้ว่า งบการเงินได้แสดงฐานะการเงิน ผลการดำเนินงาน
และกระแสเงินสดที่ถือปฏิบัติตามมาตรฐานบัญชีที่รับรองทั่วไป
และปฏิบัติถูกต้องตามกฎหมายและกฎระเบียบที่เกี่ยวข้อง
รวมถึงได้มีการเปิดเผยข้อมูลที่มีสาระสำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้นและนักลงทุนทั่วไปอย่างโปร่งใส

นายสนั่น อังอุบลกุล

ประธานกรรมการและกรรมการผู้จัดการ

รายงานคณะกรรมการตรวจสอบ

เสนอ ผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

ในรอบระยะเวลาบัญชีสิ้นสุดวันที่ 31 ธันวาคม พ.ศ. 2548 คณะกรรมการตรวจสอบของบริษัท
ศรีไทยซุปเปอร์แวร์ จำกัด (มหาชน) ซึ่งประกอบด้วย นายวิโรจน์ เลาหะพันธุ์
ประธานคณะกรรมการตรวจสอบ, นายเอ้งฮัก นนทิการ และนายสุชาติ บุญบรรเจิดศรี
กรรมการตรวจสอบ ได้จัดให้มีการประชุมรวม 4 ครั้ง
ทุกครั้งมีกรรมการตรวจสอบเข้าร่วมประชุมครบทุกคน
ในการประชุมแต่ละครั้งคณะกรรมการตรวจสอบได้เชิญให้ผู้สอบบัญชีรับอนุญาต
และกรรมการผู้จัดการหรือผู้บริหารบริษัทฯและผู้เกี่ยวข้องกับเรื่องที่พิจารณาเข้าร่วมประชุมเพื่อชี้แจงผลการตรวจสอบบัญชีการเงินและข้อเท็จจริงเกี่ยวกับผลประกอบการของบริษัทฯเพื่อประกอบการพิจารณาร่วมกับรายงานการตรวจสอบภายในของบริษัทฯ
ในการประชุมทุกคราวมีผู้จัดการฝ่ายตรวจสอบภายในเป็นเลขานุการเพื่อจดรายการประชุม

1.  การจัดทำงบการเงินประจำปี

  คณะกรรมการตรวจสอบได้สอบทานงบการเงินรายไตรมาสและงบการเงินประจำปี ร่วมกับ
  ผู้สอบบัญชีรับอนุญาตและฝ่ายบริหารแล้วเห็นว่า
  งบการเงินของบริษัทฯได้จัดทำตามพระราชบัญญัติการบัญชี พ.ศ. 2543
  และประกาศของกรมพัฒนาธุรกิจการค้า ทั้งเป็นไปตามมาตรฐานการบัญชีที่ทางราชการกำหนด
  ผู้สอบบัญชีรับอนุญาตได้ดำเนินการตรวจสอบบัญชีตามมาตรฐานการสอบบัญชีที่
  สภาวิชาชีพบัญชีประกาศ และเป็นไปตามเกณฑ์ที่ตลาดหลักทรัพย์แห่งประเทศไทยกำหนด
  งบการเงินประจำปี 2548 ผู้สอบบัญชีได้รับรองและแสดงความเห็นไว้อย่างไม่มีเงื่อนไข

2.  การบริหารความเสี่ยง

  บริษัทฯได้จัดตั้งคณะอนุกรรมการบริหารความเสี่ยงขึ้นในปี พ.ศ. 2547
  เพื่อทำหน้าที่จำแนกความเสี่ยงทั้งภายในและภายนอกที่มีผลกระทบต่อกิจการของบริษัทฯ
  และกำหนดแผนงานเพื่อบริหารความเสี่ยงในแต่ละปัจจัย ในรอบระยะเวลาบัญชีปี พ.ศ. 2548
  คณะอนุกรรมการบริหารความเสี่ยงได้กำหนดแผนติดตามการบริหารความเสี่ยงรวม 5 ปัจจัย
  พร้อมทั้งรายงานผลการประเมินความเสี่ยงดังกล่าวให้คณะกรรมการตรวจสอบทราบทุกครั้งที่มีการประชุมคณะกรรมการตรวจสอบ
  ทั้งได้จัดทำรายงาน
  ผลการดำเนินงานของคณะอนุกรรมการบริหารความเสี่ยงไว้ในรายงานประจำปีด้วย

3.  ระบบการควบคุมภายใน

  บริษัทฯมีระบบการควบคุมภายในที่เพียงพอ
  และมีผู้ตรวจสอบภายในตรวจสอบตามแผนงานที่คณะกรรมการตรวจสอบได้กำหนดไว้ล่วงหน้าแต่ละปี
  มีการประเมินผลการควบคุมภายในของบริษัทฯแต่ละไตรมาสตามแบบประเมินที่ตลาดหลักทรัพย์แห่งประเทศไทยเสนอแนะ
  ซึ่งประกอบด้วย องค์กรและสภาพแวดล้อม การบริหารความเสี่ยง
  การควบคุมการปฏิบัติงานของฝ่ายบริหาร ระบบสารสนเทศและการสื่อสาร และระบบการติดตาม
  ปรากฏว่าอยู่ในเกณฑ์ที่น่าพอใจ

4.  การกำกับดูแลกิจการที่ดี

  บริษัทฯให้กำหนดใช้นโยบายการกำกับดูแลกิจการที่ดีในปี พ.ศ. 2547 เป็นต้นมา
  ตามคำแนะนำของคณะกรรมการตรวจสอบ
  โดยเน้นเกี่ยวกับสิทธิและความเท่าเทียมกันของผู้ถือหุ้นและผู้มีส่วนได้เสีย
  การเปิดเผยข้อมูลมีความโปร่งใส และรักษาสิทธิประโยชน์ของผู้มีส่วนได้เสีย
  แสดงความรับผิดชอบของคณะกรรมการ ความขัดแย้งทางผลประโยชน์ (ถ้ามี)
  รวมถึงระบบการควบคุมภายในของบริษัทฯ

  อนึ่ง ในปี พ.ศ. 2548
  บริษัทฯได้ปรับปรุงนโยบายการกำกับดูแลกิจการที่ดีในเรื่องเกี่ยวกับคณะอนุกรรมการบริหารความเสี่ยงให้เป็นปัจจุบันมากขึ้น
  และได้ประกาศบังคับใช้เป็นที่เรียบร้อยแล้ว

5.  ผู้สอบบัญชีรับอนุญาตและค่าตอบแทน

  คณะกรรมการตรวจสอบขอเสนอแนะให้คณะกรรมการบริษัทนำเสนอต่อที่ประชุมสามัญผู้ถือหุ้นประจำปี
  2548 ให้แต่งตั้ง นายประสัณห์ เชื้อพานิช ผู้สอบบัญชีรับอนุญาตเลขที่ 3051 หรือนางณฐพร
  พันธุ์อุดม ผู้สอบบัญชีรับอนุญาตเลขที่ 3430 หรือนางสาวแน่งน้อย เจริญทวีทรัพย์
  ผู้สอบบัญชีรับอนุญาตเลขที่ 3044 ในนามบริษัท ไพร้ซวอเตอร์เฮาส์คูเปอร์ส เอบีเอเอส จำกัด
  คนใดคนหนึ่งเป็น ผู้สอบบัญชีของบริษัทฯสำหรับรอบระยะเวลาบัญชีสิ้นสุดวันที่ 31 ธันวาคม พ.ศ.
  2549 โดยมีค่าตอบแทนรวมทั้งการสอบทานงบการเงินรวม 3 ไตรมาส
  และแสดงความเห็นต่องบการเงินประจำปีของบริษัทฯตามมาตรฐานการสอบบัญชี
  รวมทั้งสิ้นเป็นเงิน 2,200,000 บาท (สองล้านสองแสนบาทถ้วน)

[] ในนามของคณะกรรมการตรวจสอบ

นายวิโรจน์ เลาหะพันธุ์

ประธานคณะกรรมการตรวจสอบ

15 กุมภาพันธ์ พ.ศ. 2549

กรุงเทพมหานคร